text: Omstridt kandidat kom ikke i byrådet
  21 november 2013 kl. 17.21
  52 stemmer var ikke nok til at 24-årige Jesper Pyndt Christiansen, der har en lettere hjerneskade, kunne komme i byrådet for Venstre i Kolding.
  Det skabte debat, da Jesper Pyndt Christiansen stillede op for Venstre i Kolding til byrådet. Ved hans fødsel fik han ikke ilt nok til hjernen og er derfor sent udviklet. Derfor var der flere, der stillede sig kritiske for hans opstilling i aviser og på Facebook.
  Kritikken har prellet af på Jesper Pyndt Christiansen, der synes, det har været en forrygende oplevelse.
  - Det har været tre rigtige gode uger for mig - og hvis de kunne fortsætte, så gjorde jeg det gerne, siger Jesper Pyndt Christiansen til TV SYD.
  